kardosdrur/scandi-wiki huggingface dataset:
HIK

HIK kan være en forkortelse for:
 Hellerup Idræts Klub - en sportsklub i Hellerup
 HIK Fodbold – en dansk fodboldklub, som spiller i 2. division (pr. 2023).
 Hellerup Idræts Klub (tennis), oftest blot HIK Tennis, en dansk tennisklub
 Hobro Idræts Klub – en dansk fodboldklub under Jydsk Boldspil-Union.
 Herning Ishockey Klub – amatørafdelingen bag ishockeyklubben Herning Blue Fox.
 Harlev Idræts Klub – en dansk fodboldklub under Jydsk Boldspil-Union.
 Hedehusenes Idrætsklub – moderklub til Fløng-Hedehusene Idræt Fodbold under Sjællands Boldspil-Union.
 Herning Idrætsklub – en dansk fodboldklub under Jydsk Boldspil-Union
 Herrestrup Idræts Klub – en dansk fodboldklub under Sjællands Boldspil-Union.
 Hobrovejens Idræts Klub Aalborg – en dansk volleyballklub med hold i elitedivisionen.
 Hundested Idrætsklub – en dansk fodboldklub under Sjællands Boldspil-Union.
 Hårby Idrætsklub af 1981 – en dansk fodboldklub under Jydsk Boldspil-Union.
 FC HIK – en finsk fodboldklub.

Se også 
 Hikke
Idrætsklubben Skovbakken

Idrætsklubben Skovbakken (IK Skovbakken) er en dansk idrætsforening, beliggende i Aarhus-bydelen Vejlby. Klubben blev stiftet den 23. april 1927. IK Skovbakkens 11 afdelinger tilbyder atletik, badminton, basketball, fodbold, gymnastik, håndbold, svømning, tennis, squash, trampolin, og volleyball og har godt 5.500 medlemmer (pr. 2017) i og omkring Vejlby Risskov Idrætscenter samt Aarhus Nord.

Skovbakken har vundet Danmarksmesterskaber i både håndbold, basketball og volleyball, samt i atletik og tennis.

Klubbens hovedafdeling har siden 1964 udgivet medlemsbladet Målet.

I oktober 1970 indviede klubben Idrætshøjskolen Århus.

Fodbold 

Skovbakken Fodbold spiller deres hjemmekampe på Vejlby Stadion. Det mandlige førstehold spillede i 1978 og 1979 i landets bedste fodboldrække, som dengang hed "1. division". Holdet har en lang divisionshistorie bag sig, som foruden de to sæsoner i 1. division indeholder flere sæsoner i 2. division samt adskillige sæsoner i diverse 3. divisioner. I sæsonen 2010/2011 spillede Skovbakken i 2. division vest.
Det kvindelige førstehold deltager i Elitedivisionen og blev den 21. maj 2009 pokalmestre efter en 4-3 sejr over Fortuna Hjørring i finalen. Kvinderne fik i 2009 status af kontraktspillerklub.

Fra starten af 2010 blev drenge/herrer og piger/kvinder adskilt som selvstændige afdelinger. Således at "Idrætsklubben Skovbakken fodbold" i dag består af Skovbakken herrefodbold og Skovbakken kvindefodbold. Med ændringen af strukturen blev støtteforeningen Bakkens Venner (startet i 1977) udelukkende støtteforening for drenge/herreafdelingen.

I sommeren 2016 fusionerede Skovbakken Fodbold med Vejlby IK Fodbold til overbygningsholdet VSK Aarhus. Fusionsklubbens navn repræsenterer såvel elite-damerne som -herrerne.

Håndbold 
Håndboldklubben SK Aarhus (kvinde-elitehåndbold) er funderet på Skovbakken Håndbold, med tæt samarbejde mellem de to klubber. SK Aarhus-navnet bæres også af u18- og u16-pige-hold og dækker over forskellige klubsamarbejder for ungdoms-elite.

Squash 
Skovbakken Squash er en squashklub beliggende i bydelen Risskov. Klubben har pr. 31.01.2009 cirka 375 medlemmer og er repræsenteret i Danmarksturneringen med hold i alle divisioner. I Elitedivisionen deltager spillere fra Skovbakken sammen med spillere fra Åbyhøj SK på fusionsholdet Team Århus,som vandt sølv ved de danske holdmesterskaber i fusionsholdets første sæson (2008/2009). Skovbakken er yderligere repræsenteret ved to hold (Skovbakken I og Skovbakken II) i 1. division vest, samt ved ét hold (Skovbakken III) i 2. division vest.

Squashklubben råder over fire traditionelle squashbaner.

Eksterne kilder/henvisninger 

 IK Skovbakkens officielle hjemmeside
 Skovbakken Fodbolds officielle hjemmeside
 Skovbakken Squash 

Fodboldklubber under DBU Jylland
Idrætsforeninger i Danmark
Etableret i 1927
Sportsklubber i Aarhus
Kvindefodboldklubber i Danmark
Ole Madsen

Ole Madsen kan hentyde til flere personer:

 Ole Eduard Fischer Madsen – en dansk tidligere landsholdsspiller i fodbold. Årets fodboldspiller i Danmark i 1964.
 Ole Kirketerp Madsen – en dansk tidligere landsholdsspiller i fodbold.
 Ole Christian Madsen – en dansk filminstruktør.
 Ole Madsen (Danske Ølentusiaster) – redaktør for ØLentusiasteN.
 Ole Madsen (teolog) – teolog
Cashew-slægten

Cashew-slægten (Anacardium) har ca. 10 arter, som er udbredt i de tropiske dele af Mellem- og Sydamerika. Det er små eller mellemstore træer med bredkronet vækst og spredte blade med tydelig harpikslugt. Blomsterne er små og samlet i løse, endestillede stande. Frugten er ejendommelig (se Cashew). Her omtales kun den ene art, som er økonomisk betydningsfuld i Danmark.

 Cashew (Anacardium occidentale)

Sumak-familien
Punjab (Indien)

Punjab er en delstat i det nordvestlige Indien, som grænser op til den Pakistanske del af Punjab mod vest, Jammu og Kashmir mod nord, Himachal Pradesh mod nordøst, Haryana mod syd og sydøst, Chandigarh mod sydøst og Rajasthan mod sydvest. Det samlede areal er 50.362 km². Befolkningen er på 24,3 mio. (pr. 2000). Punjabs hovedstad er Chandigarh, som administreres separat som et unionsterritorium, da den også er hovedstad i delstaten Haryana (de to delstater blev skilt i 1960'erne). Andre større byer i Punjab er Sikhernes hellige by Amritsar, Jalandhar, Ludhiana og Patiala. Staten var hjemsted for en af verdens første civilisationer Induskulturen, Indiens første civilisation.

 
Delstater i Indien
Grand Canyon West

Grand Canyon West i Hualapai (Wall-a-pie) Indianerreservatet.

For at komme til Grand Canyon West som ligger 126 km (79 mil) fra Kingman, kør mod nordvest på US 93 til Dolan Springs krydset, Pearce Ferry Road (MR 25) og ind på Diamond Bar Road (kør forbi Diamond Bar Ranch) og videre til Quartermaster View Point hvor du kan komme ind, indtil 18.00, (det kommer an på hvornår det bliver mørkt). Fra dette sted kan man se Colorado River langt nede, og der åbnes for et dramatisk udsyn over Grand Canyon West.

Man kan kommme til Battleship View Point og Guano View Point ved at tage på guidede busture.

I marts måned 2007 indviede Hualapai stammen en ny attraktion over Grand Canyon West – en glasbro som giver besøgende en dramatisk gåtur over canyonen. Glasbroen er 1.200 meter over bunden af Grand Canyon West. Normalt besøger turister South Rim (øst bred/kant), men med glasbroen håber stammen at trække flere turister til Grand Canyon West og den unikke gåtur.

Broen som bærer navnet Grand Canyon Skywalk, er lavet af 7 cm tyk og speciel fremstillet glas i Tyskland og kan bære vægten af 71 stk. Boeing 747-fly.

Kilde 
 

Arizona
Dale i USA
Kløfter
Norman Schwarzkopf

General H. Norman Schwarzkopf, Jr. (22. august 1934 - 27. december 2012) også kendt som Stormin' Norman (Stormende Norman), var en general fra den amerikanske hær. Han var bedst kendt som lederen af den internationale koalition under Golfkrigen i 1991.

Opvækst 
Scwarzkopf blev født i Trenton, New Jersey. Faderen Herbert Norman Schwarzkopf brød sig ikke om navnet Herbert og gav derfor kun sønnen forbogstavet H. 

Hans forbindelse til regionen omkring den Persiske Golf begyndte tidligt. I 1946, da han var 12, blev faderen udstationeret i Teheran i Iran, hvor faderen deltog i Operation Ajax der fjernede den demokratisk valgte premierminister Mohammed Mossadeq fra magten. Den unge Norman gik i Community High School i Teheran, den senere International School of Geneva, og blev uddannet til officer på West Point. Han var også medlem af Mensa.

Golfkrigen 
General H. Norman Schwarzkopf er mest kendt for at have ledet de samlede allierede styrker under Golfkrigen. Han ledte dermed både Operation Desert Shield og den senere Operation Desert Storm. Begge blev gennemført med effektivitet og meget små tabstal på befrielsesstyrkens side, og resulterede i at Kuwait blev befriet fra irakisk besættelse. Han havde under de indledende faser sit hovedkvarter i Riyadh, Saudi Arabien.

Udmærkelser 
Han modtog mange udmærkelser, heriblandt: Congressional Gold Medal, to Purple Hearts og Medal of Freedom, m.m.fl. 
Den engelske dronning Elizabeth 2. af Storbritannien gav ham i 1991 ordenen Knight Commander of the Order of the Bath. Idet han ikke var engelsk statsborger knælede han ikke for dronningen ved ceremonien.Derudover modtog han mange civile udmærkelser: Father of the Year, the Vince Lombardi Award of Excellence, Living Legends fra M.S. Anderson Foundation og Ambassador of Hope and Spirit fra Hope Awards, m.m.fl.

Død 
Schwartzkopf døde 27. december 2012, 78 år gammel, i Tampa, Florida som følge af komplikationer i forbindelse med lungebetændelse. Han efterlod hustru og tre voksne børn.

Noter

Eksterne henvisninger 

Generaler i United States Army
Modtagere af Presidential Medal of Freedom
Personer fra Trenton (New Jersey)
Strø Kirke

Strø Kirke er en kirke i Strø Sogn i Hillerød Kommune (tidligere Skævinge Kommune).

Eksterne kilder og henvisninger 
 Strø Kirke hos KortTilKirken.dk
 Strø Kirke hos danmarkskirker.natmus.dk (Danmarks Kirker, Nationalmuseet)

Kirker i Hillerød Kommune
Kirker i Helsingør Stift
Kirker i Frederiksborg Amt
Grønlandske kap og forbjerge

Dette er en liste over grønlandske kap og forbjerge.

 Kap Alexander, det vestligste kap.
 Kap Atholl på Grønlands nordvestkyst.
 Kap Brewster på Grønlands sydøstkyst.
 Kap Dalton på Grønlands sydøstkyst.
 Kap Dan (eller Kulusuk) på Grønlands sydøstkyst.
 Kap Farvel (eller Nunap Isua), det sydligste kap.
 Kap Jackson på den nordlige kyst.
 Kap Gustav Holm på Grønlands sydøstkyst.
 Kap Morris Jesup, det nordligste kap.
 Kap York på Grønlands nordvestkyst.
 Nordostrundingen på Grønlands nordøstkyst.

Kap og forbjerge
Forbjerge
Geografiske lister
F-111 Aardvark

General Dynamics F-111 eller F-111 Aardvark er en jagerbomber og strategisk bombefly (FB-111) med mellemlang rækkevidde, der også blev brugt som rekognosceringsfly. F-111 blev designet i 1960'erne. De blev uofficielt kaldet Aardvark (Jordsvin på grund den lange næse) men da de i 1996 blev udfaset i det amerikanske luftvåben blev navnet officielt. De eneste der i dag stadig bruger F-111 er det australske Royal Australian Air Force (RAAF). I australsk tjeneste kendes F-111 som "Grisen." Der blev udviklet en variant af flyet til elektronisk krigsførelse benævnt EF-111 Raven der var i brug i det amerikanske luftvåben.

F-111 var et pionerprojekt for flere teknologier til militære fly, både med vinger med variabel pilgeometri, turbofanmotorer med efterbrænder og terræn-følgende radar til flyvning med høj fart i lav højde. Dens design er blevet efterlignet omfattende, specielt af sovjetiske ingeniører, og mange af flyets egenskaber er blevet standard i dag. Under flyets tilblivelse opstod der dog en del problemer.

F-111 har ikke katapultsæder, i stedet frigøres hele cockpittet på 1,5 tons fra flyet med raketkraft og daler til jorden i en 15 m stor faldskærm. Airbags (Impact attenuation bag) tager imod landingsstødet og flydesække tillader cockpittet at flyde.

En konstruktionsfejl kræver at luftbremsen åbnes før at understellet kan komme på plads. Dette belaster motorerne ekstra under starten.

I det amerikanske luftvåben er F-111 nu blevet erstattet med F-15E Strike Eagle i rollen som bombefly med medium rækkevidde, mens B-1B Lancer har overtaget rollen som supersonisk bombefly. RAAF erstatter deres F-111'ere med F/A-18F Super Hornet fra 2010.

Kilder

Rosenquists F-111 
 James Rosenquist: F-111 , Museum of Modern Art, New York
 right picture 
 F-111 (1-4) .
 

Bombefly
Fly med variabel pilgeometri
Militærfly fra USA
2-motors jetfly
Erik Bach (komponist)

Erik Bach (født 5. januar 1946 i Mariager) er en dansk komponist og musiklærer.

I 1972 tog han diplomeksamen i musikteori og musikhistorie samt Musikpædagogisk Diplomeksamen fra Det Jyske Musikkonservatorium, hvor hans lærere bl.a. var Pelle Gudmundsen-Holmgreen og Per Nørgård. I 1976 tog han diplomeksamen i komposition fra Det Jyske Musikkonservatorium og blev Cand. phil. i musikvidenskab fra Aarhus Universitet.

Som man kan se nedenfor, har han siden beklædt en lang række poster i det jyske musikliv, indtil han i 2004 blev direktør for Det Danske Institut for Videnskab og Kunst i Rom. Gennem alle årene har han komponeret, samtidig med at han varetog sine undervisningsmæssige og administrative poster. I 2002-03 tog hen en uddannelse i musikteknologi ved Aalborg Universitet 2002-03.

Fra interview i DMT 1977-1978 nr. 3
"Fra min tidligere tid stammer den basale idé om, at musik primært er brugsmusik – og alle de musiktyper jeg stødte på dengang, har selvfølgelig sat deres umiskendelige spor i min musik ... Jeg startede meget sent – kom først i gang med at spille klaver som 18 årig og spillede siden på værtshuse og til gymnastik og til bal lørdag aften og spillede jazz i en periode og levede af det en overgang."
 
Fra interview 24. december 2005 på www.aarhus.dk 
"Jeg har brugt tre fjerdedele af livet på at være administrator. Så nu synes jeg, det er vigtigt, at jeg får lov at bruge den sidste del af mit liv på at være kunstner."

2010 blev han Ridder af 1. grad af Dannebrog.

Ansættelser m.v 
 1971-1976 Det Fynske Musikkonservatorium, Det jyske Musikkonservatorium, og Aarhus Universitet
 1974-1975 Visiting lecturer/ Composer in Residence University of Edinburgh
 1976-1992 Docent: Nordjysk Musikkonservatorium,
 1978-1992 Rektor Nordjysk Musikkonservatorium.
 1988-1996 Generalsekretær Nordisk Konservatorieråd
 1992- 2001 Rektor Det jyske Musikkonservatorium,
 2001 Docent ved Det jyske Musikkonservatorium,
 2004 Direktør for Det Danske Institut for Videnskab og Kunst i Rom

Musik 
Med inspiration fra halvfjerdsernes postmodernisme, men også fra Per Nørgaard og Peter Maxwell Davies har Erik Bach komponeret over 70 værker – mange i en lettilgængelig stil. Flere af værkerne inddrager citater fra kendte klassiske stykker, flettet sammen med komponistens egne originale idéer.

 Four Pipers Piping, A Scottish Fantasy (1976)
 Departure (1979)
 Forår i Milk Wood (1983) 
 Bag Spejlet (1993)
 Olympias Hævn (opera 2001)
 Abekongen (børneopera 2006) 
 Réflexions (klarinet og orkester)
 Berlin revisited (orkester)
 Astrotrain (orkester)
 Anleitung zum Tanz
 Igori (1982)

 operaer
 orkesterværker
 brassband
 kor
 kammermusik
 soloværker
 Værkeri DVM 
 Værker i Det kgl. Bibliotek

Eksterne henvisninger 
 Eget CV 
 Pladeselskabet DaCapo
 Henvisninger i DVM (Det Virtuelle Musikbibliotek)
 Billede af Erik Bach 

Komponister fra Danmark
Klassiske komponister fra det 20. århundrede
Danskere i 1900-tallet
Danskere i 2000-tallet
Riddere af 1. grad af Dannebrog
Personer i Kraks Blå Bog
EF-111 Raven

General Dynamics/Grumman EF-111A Raven (: ravn) var et fly beregnet til elektronisk krigsførelse. Flyet var bygget efter F-111 Aardvark-designet og erstattede den forældede Douglas EB-66 i det amerikanske luftvåben.

Det amerikanske luftvåben kontaktede flyfabrikanten Grumman i 1972 og bad dem konvertere en række af de allerede eksisterende F-111A fly til en variant til elektronisk krigsførelse. Man havde overvejet at indføre EA-6B Prowler, der benyttedes af den amerikanske flåde, men der var modvilje mod at indføre et flådefly. Ironisk nok blev EA-6B Prowler brugt i 1990'erne til at udfylde EF-111A's rolle efter at den var blevet udfaset.

De havde ingen bombelast men derimod 3,5 tons elektronisk udstyr bl.a. AN/ALQ-99 radar-jammer. EF-111 skelnes let fra bombeflyudgaven med dets store bule på halefinnen. Deri var anbragt forskellige antenner. EF-111 eskorterede jagerbombere igennem fjendtligt luftrum og kunne også udføre afledningsmanøvrer. EF-111 blev operativt i 1981 og blev brugt i diverse træfninger i firserne samt ikke mindst Golfkrigen i 1991 med 1.300 missioner.

EF-111 i kamp 
EF-111 blev brugt i kamp under Operation El Dorado Canyon (gengældelsesangrebet på Libyen i 1986), Operation Just Cause i Panama i 1989 og Operation Ørkenstorm i 1991. En EF-111 med mandskab gik tabt under Operation Ørkenstorm.

Eksterne henvisninger 

Fly til elektronisk krigsførelse
Militærfly fra USA
2-motors jetfly
Elektronisk fodlænke

En elektronisk fodlænke er en manchetlignende anordning som en dømt bærer om anklen. Formålet med en elektronisk fodlænke er at sørge for at den dømte kun bevæger sig inden for et mindre afgrænset geografisk område.

Elektronisk fodlænke er en intensiv overvågning med elektronisk kontrol. Teknikken består af en elektronisk sender, en modtager og en central computer, der overvåges døgnet rundt. Den dømte får senderen fastgjort til anklen og skal bære denne under hele afsoningen i hjemmet. Hvis den dømte fjerner sig mere end 25-40 meter fra modtageren i hjemmet, aktiveres alarmen. Det samme gælder, hvis senderen fjernes eller ødelægges.

I Danmark 

Den elektroniske fodlænke blev indført i Danmark i 2005. Først var ordningen et tilbud til spritbilister om at afsone i eget hjem, samtidigt med at de kunne passe deres arbejde. Senere er ordningen blevet udvidet så den også gælder unge under 25 år, der skal afsone anden kriminalitet end spirituskørsel. 

Under afsoningen skal den dømte underkaste sig et intensivt behandlings- og kontrolprogram, der bl.a. vil indebære at:
 Den dømte skal afholde sig helt fra indtagelse af alkohol eller euforiserende stoffer.
 Den dømte skal underlægges intensiv kontrol, herunder løbende uanmeldte kontrolbesøg.
 Den dømte skal løbende testes for alkohol- eller narkotikaindtagelse.
 Den dømte kan blive pålagt at modtage behandling mod alkoholmisbrug mv.
 Den dømte kan bevare sit arbejde eller fortsætte sin uddannelse, men skal følge et nøje fastlagt aktivitetsprogram for enhver færden uden for hjemmet.
 Den dømte skal overflyttes til almindeligt fængsel, hvis vilkårene for den elektroniske afsoning overtrædes. 

Den dømte skal udvælges til ordningen på baggrund af en personundersøgelse, som sikrer egnethed og motivation. Familie og arbejdsplads eller studie skal samarbejde med fængselsvæsnet om at den dømte er intensivt overvåget.

Success med den elektroniske fodlænke (primo 2007) har mest været blandt unge mennesker under uddannelse, som afsoner anden kriminalitet end spirituskørsel.

Økonomi 

Udgifterne til ordningen kan med den angivne kapacitet på 150 elektronisk overvågede afsonere opgøres til:

Oversigt over drifts- og etableringsudgifter til 150 elektronisk overvågede afsonere

Eksterne henvisninger 
 Kriminalforsorgen 
 Lov nr. 86 årgang 2005 
 Bekendtgørelse af lov om fuldbyrdelse af straf m.v. §78  – straffen udstås på bopælen under intensiv overvågning og kontrol

Kriminalitet
Overvågning
Jura
Retsvidenskab
Juridiske begreber
Ulrik

Ulrik er et drengenavn, der stammer fra tysk Ulrich, der igen stammer fra oldhøjtysk "Uodalrih", som betyder "rig arving". Navnet forekommer på dansk også i varianterne Ulrich, Ulrick og Ulric. Ifølge Danmarks Statistik bærer næsten 5.200 danskere et af disse navne.

På tysk anvendes undertiden kortformen Uli. Navnet kan desuden anvendes som efternavn.

Kendte personer med navnet

Fornavn
Ulrik Cold, dansk operasanger.
Ulrik le Fevre, dansk fodboldspiller.
Ulrik Gräs, dansk forfatter.
Ulrik Frederik Gyldenløve, dansk officer og statholder i Norge.
Christian Ulrik Hansen, dansk modstandsmand.
Uli Hoeness, tysk fodboldspiller og -træner.
Ulrik Haagerup, dansk journalist og DR-nyhedschef.
Ulrik Kragh, dansk folketingsmedlem.
Ulrik Moseby, dansk fodboldspiller.
Ulrik Neumann, dansk guitarist og skuespiller.
Ulrich Peter Overby, dansk digter.
Ulrik Plesner, dansk arkitekt.
Ulrik Skotte, dansk journalist.
Uli Stielike, tysk fodboldspiller.
Søren Ulrik Thomsen, dansk digter.
Ulrich Thomsen, dansk skuespiller.
Ulrik Wilbek, dansk håndboldtræner.
Ulrich Zwingli, schweizisk teolog.
Ulrik Laursen, dansk fodboldspiller.

Efternavn
Jan Ullrich, tysk cykelrytter.
Hans Ulrik, dansk saxofonist.
Lars Ulrich, dansk-amerikansk trommeslager.
Torben Ulrich, dansk tennisspiller og jazz-musiker.

Navnet anvendt i fiktion
Ulrik Varnæs er bankdirektør Varnæs' ældste barn i tv-serien Matador.
 Navnet Ulrik til et afrikansk adoptivbarn er benyttet som omdrejningspunkt i en standup-monolog af Mahamad Habane

Andre anvendelser
 Ulrik (maleri), et maleri fra ca. 1615 af den hollandske kunstner Jakob van Doordt, der viser Ulrik, Christian 4.'s tredje søn med dronning Anna Cathrine. 
At "råbe på Ulrik" eller lignende udtryk bruges som slang for at kaste op. Udtrykket brugt i denne betydning er noteret på dansk allerede i 1680'erne i Peder Syvs ordsprogssamling.

Kilder 

Drengenavne
Skibstypeforkortelse

Skibstypeforkortelser er kombinationer af bogstaver, ofte forkortelser, som sættes foran navnet på civile skibe og krigsskibe.

De i Danmark oftest anvendte forkortelser er af engelsk oprindelse og kan for civile skibe enten henvise til typen af fremdrivningsmaskineri, eksempelvis S/S eller SS (Steam Ship) og D/S eller DS (Dampskib) for et fartøj hvor maskineriet er dampdrevet eller også henvise til skibets formål, eksempelvis FV (Fishing Vessel), hvor fartøjet har fiskeri som formål.

Krigsskibe bruger ofte forkortelser for længere navne, eksempelvis KDM (Kongelige Danske Marine) 

Særdanske forkortelser anvendes sjældent på fartøjer som skal operere i internationalt farvand.

Internationale civile forkortelser 
 AHT (Anhcor Handling Tug) – ankerhåndteringsfartøj
 DB (Derrick Barge) – flydekran
 FV (Fishing Vessel) – fiskefartøj
 GTS (Gas Turbine Ship) – gasturbine-drevet fartøj
 MF (Motor Ferry) – dieselmotor-drevet færge
 MS (Motor Ship) – dieselmotor-drevet fartøj
 NS (Nuclear Ship) – atom-drevet fartøj
 RV (Research Vessel) – havundersøgelsesskib
 SS (Steam Ship) – dampmaskine-drevet fartøj
 TT (Turbine Tanker) – dampturbine-drevet tankskib 
 S/Y (Sail Yacht) - sejldreven lystbåd 
  M/Y (Motor Yacht) - motordreven lystbåd

Danske civile forkortelser 

 1m = énmaster
 2m = tomaster
 3m = tremaster
 4m = firemaster

Militære eller nationale forkortelser 

 HBMS (His/Her Britannic Majesty’s Ship) – Royal Navy, England
 HMCS (Her Majesty's Canadian Ship ) Canadian Navy
 KDM (Kongelige Danske Marine) eller HDMS (Her/His Danish Majesty's Ship) – Danske flåde
 NRP (Navio da República Portuguesa) – Portugals Marine
 USNS (United States Navy Ship)- U.S. Navy, USA, fartøjer med civil besætning

 USS (United States Ship) – U.S. Navy, USA

Søfart
Skibe
Mohammad Bagher Ghalibaf

Mohammad Bagher Ghalibaf (på persisk: محمد باقر قالیباف; født september 1961 i Mashhad) er borgmester i Teheran. Han stillede op til Irans præsidentvalg i 2005, men tabte til den forrige præsident Mahmoud Ahmadinejad. I september 2005 blev han valgt fra Teherans byråd til Mahmoud Ahmadinejads afløser som den 12. borgmester af Teheran med otte af 15 stemmer fra rådsforsamlingen.

Referencer 

Politikere fra Iran
Iran Standard Tid

Iran Standard Tid (IRST) eller Iran Tid (IT) er tidszonen som anvendes i Iran.

 IRST er fastlagt til UTC+3:30, hvilket betyder at IRST er tre og en halv time foran GMT (Greenwich Mean Time).
 IRDT betegner iransk sommertid (fra engelsk: IRan Daylight saving Time), og er fastlagt til UTC+4:30. Iran benyttede ikke sommertid i perioden 2005-2008. Den 21. september 2022 holdt Iran op med at anvende IRDT/DST.

IRST er fastsat ved 52,5° øst meridianen, samme meridian som fastsætter den iranske kalender og er den officielle meridian for Iran.

Kilder 

Tidszoner
General Dynamics

General Dynamics Corporation er en amerikansk virksomhed, der producerer en lang række forskellige våben. Produkterne omfatter håndvåben, pansrede mandskabsvogne, flådefartøjer og kampfly m.m.

Koncernen har ændret sig væsentligt efter den kolde krigs ophør og består nu af fire hovedafdelinger: Marine Systems, Combat Systems, Information Systems and Technology og Aerospace.

General Dynamics blev grundlagt i 1952, da ubådsfabrikanten Electric Boat Company og Canadair fusionerede. Kort efter fusionen købte selskabet i 1953 flyproducenten Convair.

I 2005 var firmaet den sjettestørste våbenfabrikant i verden.

Noter

Eksterne links 

Flyproducenter fra USA
Forsvarsvirksomheder fra USA
Køretøjsproducenter fra USA